Það hringdi til mín sölumaður frá KB banka og bauð mér óskilyrta ráðgjöf í tryggingamálum . Af því að ég er svo forvitin stóðst ég ekki mátið og fór í viðtal . Hann var ansi nærgöngull um viðkvæmustu mál fjölskyldunnar fannst mér en lofaði fullum trúnaði . Mér datt í hug að ef til vill liði sjúklingum oft svipað þegar við erum að yfirheyra þá . Viðtalið var í sama tilgangi og fyrirbyggjandi læknisfræði , byrgja brunninn et cetera . Að mörgu leyti var ég dæmigerður viðskiptavinur sagði maðurinn , val mitt á bankastofnun byggir ekki síst á tilfinningalegum ástæðum . Ég hef haft minn launareikning í SPRON því þar fékk ég í gamla daga víxil til að redda mér fram að námsláni eftir að bankastjóri ríkisbanka hafði neitað mér . Það sem var skemmtilegt og sjaldgæft við mig var hins vegar að ég er alveg óvanalega vel tryggð . Hvernig skyldi nú standa á því ? Jú ég gaf mér það í fertugsafmælisgjöf að hætta að vinna sextug . Hugmyndina fékk ég nú ekki hjálparlaust heldur vaknaði þessi vissa innra með mér við læknaborðið í matsalnum á þáverandi BSP í Fossvogi þegar mér miklu eldri og reyndari kollegar komu stynjandi í mat og létu sig dreyma um starfslok um sextugt . Þegar ég í fávisku minni spurði af hverju þeir hættu ekki bara að vinna var litið á mig með fyrirlitningarsvip og sagt : " Það er ekki hægt að fá útúr lífeyrissjóðnum fyrr en maður er 67. " Undanfarna áratugi hefur mikið breyst hjá peningastofnunum , þær eru farnar að ganga á eftir fólki bjóðandi peninga hægri vinstri með lágmarksvöxtum og við getum keypt okkur aukalífeyri ! En Eva var ekki lengi í Paradís . Blikur á lofti með lífeyrissjóðinn eða hvað ? Viðræður eru í gangi milli Lífeyrissjóðs lækna ( LL ) og Almenna lífeyrissjóðsins hjá Íslandsbanka um sameiningu þessara tveggja sjóða . Þessar viðræður eru að undirlagi stjórnar LL og ugglaust bráðnauðsynlegt að fylgjast grannt með þróun mála á lífeyrismarkaðnum . Þessar breytingar á LL snerta menn misjafnlega . Og fyrst og fremst maka lækna . Reyndar skilst mér að samkvæmt ævilíkareglunni sem segir að konur lifi lengur en karlar sé betra fyrir kvenkynslækna að af sameiningu verði . Allir félagsmenn ættu að fara yfir sín persónulegu mál og stöðu hjá LL og reikna út sig og sína fjölskyldu . Fyrir þá sem eru nettengdir er þetta einfalt til dæmis gegnum heimasíðu Læknafélagsins . Einnig er hægt að lesa yfirlitin sem eru send á vordögum . Ákvörðun um sameiningu verður ekki tekin nema á aðalfundi LL og ég hef njósnað hjá stjórn LL að fyrirhugað sé að setja reiknivél á netið þar sem menn geta skoðað stöðu sína í sameinaða sjóðnum ef af verður áður en til framkvæmda kemur . Hugmyndir hafa verið uppi um yfirgangslausn varðandi makalífeyri sem er sennilega viðkvæmasti hluti væntanlegra breytinga . Lokaniðurstaða er engu að síður að hver er sjálfum sér næstur .